text: Politiet træner i Fredericia og Vejle
  23 november 2016 kl. 12.41
  Fredericia og Vejle er onsdag og torsdag hjemsted for en stor politiøvelse med masser af uniformerede og kampklædte betjente, mandskabsvogne, hylende sirener og blå blink.
  Det er omkring 300 politifolk fra Jylland og Fyn, der mødes til politiøvelser i de to byer.
  - Øvelserne skal helst være så virkelighedstro som muligt, og derfor gennemføres de i en by med rigtige gader, huse, mennesker, biler og fodgængere. Vi vil simpelthen ikke kunne opnå samme resultat ved at øve i et træningsområde. På dagen træner politifolkene opgaver, som de heldigvis ikke møder så mange af i dagligdagen, og vi gør det for at holde taktikken ved lige, så alle betjente er helt skarpe, hvis uheldet er ude, siger politikommissær Jørn Lindhardt fra Sydøstjyllands Politi.
  Borgerne i Fredericia og Vejle vil ikke kunne undgå at lægge mærke til de mange politifolk, der indtager byen og øver virkelighedstro hændelser, og der kan opstå støjgener eller trafikale problemer som følge af øvelserne. 
  Onsdag trænede politifolkene ved Ryes Kaserne i Fredericia, inden det torsdag går løs i Vejle.
  Ingen grund til bekymring, hvis du ser kampklart politi i Vejle midtby i dag. Det er øvelser, og vi træner for din skyld #politidk
  
  